Հավելված 1

ՀՀ կառավարության 2018 թվականի

\_\_\_\_\_\_\_\_\_\_\_\_\_ -ի N \_\_\_\_\_ - Ն որոշման

Ծ Ր Ա Գ Ի Ր

Հ Ա Յ Ա Ս Տ Ա Ն Ի Հ Ա Ն Ր Ա Պ Ե Տ Ո Ւ Թ Յ Ո Ւ Ն Ո Ւ Մ

2 0 1 8 – 2 0 2 4 Թ Վ Ա Կ Ա Ն Ն Ե Ր Ի

Տ Ա Վ Ա Ր Ա Բ Ո Ւ Ծ Ո Ւ Թ Յ Ա Ն Զ Ա Ր Գ Ա Ց Մ Ա Ն

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ԳՅՈՒՂԱՏՆՏԵՍՈՒԹՅԱՆ ՆԱԽԱՐԱՐՈՒԹՅՈՒՆ

I. ՆԵՐԱԾՈՒԹՅՈՒՆ

1. Հայաստանի Հանրապետությունում վերջին տարիներին նկատվում է գյուղատնտեսական կենդանիների գլխաքանակի կայունացում, իսկ կենդանական ծագման մթերքի նկատմամբ պահանջարկի ավելացումը հուսալի նախադրյալներ է ստեղծում առաջիկա տարիներին դրանց արտադրության ծավալների կայուն և տևական աճի ապահովման համար:

2. Հայաստանի Հանրապետության գյուղատնտեսության առանցքային ճյուղերից է անասնաբուծությունը, որն ապահովում է գյուղատնտեսության համախառն արտադրանքի արժեքի շուրջ 40%-ը: 2017 թվականին հանրապետությունում անասնաբուծությունից ստացվել է 438.4 մլրդ դրամի համախառն արտադրանք, որից շուրջ 254 մլրդ դրամը ստացվել է տավարբուծությունից: Սակայն, հարկ է նշել, որ տավարաբուծությունից ստացվող համախառն արտադրանքի ներկայիս ծավալները դեռևս հեռու են բավարար լինելուց` կաթնային և մսային մթերատվության ցածր ցուցանիշների պատճառով:

3. Հայաստանի Հանրապետությունում անասնագլխաքանակի մասնատման, ինչպես նաև գյուղատնտեսական կենդանիների արհեստական սերմնավորման աշխատանքների ծավալների կրճատման արդյունքում լուրջ խոչընդոտներ են առաջացել լայնածավալ տոհմասելեկցիոն աշխատանքների իրականացման գործում: Դրա հետևանքով կովերի միջին կաթնատվությունը տարիներ շարունակ տատանվում է 2000 կգ-ի սահմաններում, իսկ մսի արտադրության նպատակով աճեցվող կենդանիների նախասպանդային զանգվածը չեր գերազանցում 320 կգ-ը:

4. Մինչդեռ տավարաբուծության վարման ժամանակակից տեխնոլոգիաները և բարձր մթերատու ցեղերի գենոֆոնդի օգտագործումը հնարավորություն են ընձեռում կովերից ստանալ տարեկան առնվազն 4000 կգ կաթ, իսկ մսի համար բտված տավարն իրացնել 450 կգ և բարձր կենդանի զանգվածով: Այսպիսի արդյունքների հասնելու առավել արդյունավետ ռազմավարությունը տեղական տավարի տոհմային և մթերատու հատկանիշների կատարելագործումն է արտերկրից ներկրված համաշխարհային դասական կաթնային և կաթնամսային ուղղության լավագույն ցեղերի գենոֆոնդի օգտագործմամբ, իսկ դրա իրականացման մարտավարությունը` լայնածավալ տոհմասելեկցիոն միջոցառումների անցկացումը և դրանում առավել մեծ գլխաքանակի ընդգրկումը: Վերջինիս արդյունավետությունը պայմանավորված է գյուղատնտեսական կենդանիների արհեստական սերմնավորման գործընթացի ներդրմամբ, քանի որ համաշխարհային փորձը ցույց է տվել, որ այն հանդիսանում է տեղական ցեղերի տոհմային և մթերատու հատկանիշների բարելավման ամենակարճատև և արդյունավետ ուղիներից մեկը: Գյուղատնտեսական կենդանիների արհեստական սերմնավորման գործընթացի վերականգնումը կնպաստի նաև սեռական ճանապարհով փոխանցվող մի շարք վարակիչ հիվանդությունների տարածման կանխմանը:

5. Միաժամանակ առավել արդյունավետ և այլընտրանքային տարբերակ է նաև սաղմերի փոխպատվաստումը, որի ներդրման համար հանրապետությունն ապահովված է բավարար գենետիկական ներուժով և համապատասխան լաբորատորիայի առկայության դեպքում հնարավոր է իրականացնել գիտագործնական աշխատանքներ:

6. Հաշվի առնելով Հայաստանի Հանրապետության սահմանափակ հողատարածքները, գյուղատնտեսական մշակաբույսերի բերքատվության համեմատաբար ցածր ցուցանիշները և բարձր ռիսկայնությունը, անասնաբուծությունը՝ շնորհիվ ցածր ռիսկայնության առկա ռեսուրսների լիարժեք օգտագործման արդյունքում կարող է դառնալ որոշիչ լծակ երկրի գյուղատնտեսական համախառն արտադրանքի ավելացման գործում, որով էլ պայմանավորված է Ծրագրի ընդունման անհրաժեշտությունը:

II. ՏԱՎԱՐԱԲՈՒԾՈՒԹՅԱՆ ՈԼՈՐՏԻ ՆԵՐԿԱ

ԻՐԱՎԻՃԱԿԻ ՀԱՄԱՌՈՏ ԲՆՈՒԹԱԳԻՐԸ

7. Հայաստանի Հանրապետության գյուղատնտեսության նախարարության (այսուհետ՝ Նախարարություն) կողմից իրականացված մի շարք ծրագրերի արդյունքում (2007-2015 թվականների տավարաբուծության զարգացման ծրագիր, գյուղատնտեսական կենդանիների պատվաստում ծրագիր, արոտավայրերի հերթափոխով օգտագործում և ջրարբիացում, խորհրդատվական աշխատանքների իրականացում և այլն) վերջին տարիներին անասնաբուծության ոլորտում արձանագրվել է անասնագլխաքանակի, գյուղատնտեսական կենդանիների մթերատվության, կենդանական ծագման արտադրանքի ծավալների ինչպես կայունացում, այնպես էլ՝ աճի դրական միտում:

8. 1990-ական թվականների սկզբին Հայաստանի Հանրապետությունում իրականացված ագրարային բարեփոխումների արդյունքում գյուղատնտեսական կենդանիների գրեթե 90%-ը կենտրոնացվեց գյուղացիական և գյուղացիական կոլեկտիվ տնտեսություններում, և ապակենտրոնացման արդյունքում ձևավորված մասնատված նախիրներում հնարավոր չէր իրականացնել լայնածավալ տոհմասելեկցիոն աշխատանքներ: Մասնավորեցվել էին նաև մինչ այդ գործող գյուղատնտեսական կենդանիների տոհմակայանները և արհեստական սերմնավորման կայանները, որի հետևանքով գյուղատնտեսական կենդանիների արհեստական սերմնավորման աշխատանքներ գրեթե չէին իրականացվում: Միայն 1998-2008 թվականներին Հայաստանի Հանրապետության կառավարության աջակցությամբ՝ պետական միջոցներով արհեստական սերմնավորման ծախսերի 50%-ի փոխհատուցման շնորհիվ տարեկան արհեստական սերմնավորման է ենթարկվել 10-15 հազար կով` հանրապետությունում բուծվող կովերի գլխաքանակի գրեթե 5%-ը:

9. Հանրապետությունում տավարաբուծության ոլորտի զարգացման կարևոր միջոցառումներից էր նաև Հայաստանի Հանրապետության կառավարության 2007 թվականի մարտի 22-ի N336-Ա որոշմամբ հաստատված «Հայաստանի Հանրապետությունում 2007-2015 թվականների տավարաբուծության զարգացման ծրագրի» իրականացումը, որի շրջանակներում 2007-2015 թվականներին եվրոպական երկրներից հանրապետություն են ներկրվել 2506 գլուխ տոհմային երինջներ, որից հոլշտին ցեղի՝ 981 գլուխ, շվից ցեղի՝ 932 գլուխ և սիմենթալ ցեղի՝ 593 գլուխ: Ներկրված տոհմային կենդանիների շնորհիվ հանրապետությունում ձևավորվել են նոր տոհմային տնտեսություններ, որտեղ իրականացվում են տոհմասելեկցիոն աշխատանքներ (կենդանիների ընտրություն, հաշվառում, բոնիտավորում, նախրի կառավարում, արհեստական սերմնավորում և այլն): Առավել բարձր ցուցանիշներ են արձանագրվել «Ագրոհոլդինգ-Արմենիա» ՍՊԸ-ում, «Արզնու տոհմային ԹՏԽ» ԲԲԸ-ում և «Վամաքս» ՍՊԸ-ում: Կենդանիների համալիր գնահատման (բոնիտավորման) համաձայն, նշված տնտեսություններում կովերի միջին կաթնատվության ցուցանիշը 3-4 անգամ գերազանցում է հանրապետության միջին կաթնատվության ցուցանիշին: Սակայն, պայմանավորված տավարաբուծական տնտեսությունների բացարձակ մեծամասնությունում տարվող թերի տոհմասելեկցիոն աշխատանքների ներկայումս հանրապետությունում բուծվող կենդանիներն աչքի են ընկնում ցածր արտադրատնտեսական արժեքով։

10. Ակնհայտ է, որ ընդգրկուն տոհմասելեկցիոն աշխատանքների առանցքային գործոնը գյուղատնտեսական կենդանիների արհեստական սերմնավորումն է: Դեռևս խորհրդային տարիներին հանրապետությունում բուծվող կովերի շուրջ 70 %-ը (220 հազար գլուխ) ընդգրկված էին արհեստական սերմնավորման գործընթացում, որի շնորհիվ մի շարք նախիրներում կովերի միջին կաթնատվությունը կազմում էր 3000 կգ, իսկ առանձին տնտեսություններում` նույնիսկ 4000 կգ:

11. Վերլուծությունները ցույց են տվել, որ հանրապետությունում կովերի տնտեսական օգտագործման միջին տևողությունը կազմում է 7 լակտացիա, ինչը նշանակում է, որ վերարտադրության յոթամյա փուլը կազմակերպելու համար կովերի շարքը տարեկան պետք է համալրվի 14-15%-ով կամ յուրաքանչյուր տարի շուրջ 41 հազար բարձրարժեք երինջներ ներառել խոտանված կովերի փոխարեն: Երինջների աճեցման նվազագույն տևողությունը կազմում է երկու տարի, դրանից հետևում է, որ նախրի վերարտադրությունը կազմակերպելու համար արհեստական սերմնավորման գործընթացում տարեկան պետք է ներգրավել կովերի գլխաքանակի 30-35%-ը: Քանի, որ 2017 թվականի հունվարի 1-ի դրությամբ հանրապետությունում բուծվող կովերի գլխաքանակը կազմել է շուրջ 296.0 հազար գլուխ, ուստի սերմնավորվող կովերի նվազագույն գլխաքանակը (30-35%-ը) տարեկան պետք է կազմի 97 հազար գլուխ: Դա հնարավորություն կընձեռի տարեկան ստանալ 82 հազար հորթ (ծնելիությունը՝ 85%), որոնցից էգ հորթերը (50%) կուղղորդվեն երինջներ աճեցնելու գործընթացին:

12. Հաշվի առնելով անասնաբուծության զարգացման գործընթացում տոհմային կենդանիների տեսակարար կշռի բարձրացման հրատապությունը, ինչպես նաև հանրապետության բնակլիմայական պայմաններին առավել հարմարված տեղական վերարտադրության տոհմային կենդանիների գենետիկական ներուժի օգտագործման կարևորությունն, անհրաժեշտ է արհեստական սերմնավորման միջոցառումների իրականացմանը զուգահեռ հանրապետության տավարաբուծական տնտեսություններին տրամադրել նաև տեղի վերարտադրության տոհմային երինջներ և ցլեր:

III. ԾՐԱԳՐԻ ՆՊԱՏԱԿԸ ԵՎ ԽՆԴԻՐՆԵՐԸ

13. Ծրագրի նպատակը՝ Հայաստանի Հանրապետությունում գյուղատնտեսական կենդանիների տոհմային և մթերատու հատկանիշների բարելավումն է։

14. Արդյունքում հնարավորություն կընձեռվի լուծելու հետևյալ խնդիրները`

1) վերականգնել գյուղատնտեսական կենդանիների արհեստական սերմնավորման գործընթացը, միաժամանակ ձեռնամուխ լինել սաղմերի փոխպատվաստման ուղղությամբ գիտագործնական աշխատանքների ներդրմանը,

2) համալրել համապատասխան բնագավառը մասնագիտական իմացություն և որակավորում ունեցող մասնագետներով,

3) մշակել արհեստական սերմնավորման գործընթացին պետական աջակցության մեխանիզմներ,

4) կազմակերպել սառեցված սերմնահեղուկի տեղափոխումը և ապահովել դրա նպատակային օգտագործումը,

5) պահպանել հանրապետությունում բուծվող տավարի կովկասյան գորշ ցեղի գենոֆոնդը և կատարելագործել ցեղի տոհմային ու մթերատու հատկանիշները,

6) հանրապետությունում անասնահակահամաճարակային կայուն իրավիճակի ապահովում,

7) ստեղծել հուսալի նախադրյալներ անասնաբուծական մթերքների արտադրության տարեկան ծավալների կայուն և տևական աճի ապահովման համար,

15. Խնդիրների լուծման քայլերն են՝

1) համայնքներում արհեստական սերմնավորման որակյալ և օպերատիվ ծառայության մատուցում,

2) Ծրագրով նախատեսված արհեստական սերմնավորման գործընթացում ընդգրկել ընդհանուր առմամբ 350 հազար կով,

3) արհեստական սերմնավորման աշխատանքների կազմակերպման գործընթացի կազմակերպման և աշխարհագրության ընդլայնման գործընթացում արհեստական սերմնավորման ծախսերի մասնակի փոխհատուցում՝ սուբսիդավորման եղանակով,

4) արտերկրից ներկրված համաշխարհային դասական կաթնային (հոլշտին) և կաթնամսային ուղղության (շվից, սիմենթալ) լավագույն ցեղերի գենոֆոնդի օգտագործմամբ հանրապետությունում բուծվող տավարի գենոֆոնդի պահպանում, կատարելագործում և տոհմամթերատու հատկանիշների բարելավում,

5) կախված կենդանիների մթերատվության ուղղությունից ցեղերի շրջայնացում և բնական ռեսուրսների (արոտավայրեր, խոտհարքներ) արդյունավետ օգտագործում,

6) սեռական ճանապարհով փոխանցվող մի շարք վարակիչ հիվանդությունների տարածման կանխում,

7) Հայաստանի Հանրապետությունում սաղմերի փոխպատվաստման տեխնոլոգիա կիրառման նախադրյալների ստեղծում,

8) փոքր և միջին շահառու տնտեսություններին տավարաբուծության ճյուղի արդյունավետ վարմանն ուղղված խորհրդատվական դասընթացների կազմակերպում։

IV. ԾՐԱԳՐԻ ՀԻՄՆԱՎՈՐՈՒՄԸ ԵՎ ԻՐԱԿԱՆԱՑՄԱՆ

ԱՆՀՐԱԺԵՇՏՈՒԹՅՈՒՆԸ

16. Հայաստանի Հանրապետության գյուղատնտեսության համախառն արտադրանքի կառուցվածքի վերլուծությունից պարզվել է, որ հանրապետությունում տավարաբուծությունից ստացվող արտադրանքը կազմում է հանրապետությունում տարեկան արտադրվող համախառն անասնաբուծական արտադրանքի ավելի քան 75%-ը և համարվում է անասնաբուծության ոլորտում ամենաբարձր տեսակարար կշիռ ունեցող ճյուղը:

17. Հանրապետությունում տավարաբուծության զարգացմանը միտված մարտավարությունը մի կողմից պետք է նպաստի տավարի «կովկասյան գորշ» ցեղի գենոֆոնդի պահպանմանը և կատարելագործմանը, միաժամանակ հնարավորություն ընձեռի բուծելու ժամանակակից կաթնային և կաթնամսային ուղղության բարձր մթերատու տոհմային կենդանիների ցեղեր, որն իր հերթին կնպաստի տոհմային տնտեսությունների ցանցի ընդլայնմանը և թիրախավորված տոհմասելեկցիոն աշխատանքների շնորհիվ կենդանիների ցեղային կազմի բարելավմանը և դրանց մթերատվության բարձրացմանը:

V. ԾՐԱԳՐԻ ԻՐԱԿԱՆԱՑՄԱՆ ՆԿԱՐԱԳԻՐԸ

18. Արհեստական սերմնավորման ծրագրի նախատեսում է Հայաստանի Հանրապետության կառավարության աջակցությամբ իրականացնել համալիր միջոցառումներ, որոնք հնարավորություն կընձեռեն վերականգնել արհեստական սերմնավորման գործընթացը: Ներկայումս մեր հանրապետության տավարաբուծության ոլորտում տիրող իրավիճակը հրատապ է դարձնում ձեռնամուխ լինել կովերի արհեստական սերմնավորման աշխատանքների իրականացմանը: Արհեստական սերմնավորման ժամանակակից տեխնոլոգիաները թույլ են տալիս ոչ միայն արագացնել տոհմասելեկցիոն գործընթացը, այլև իրականացնել ուղղորդված ընտրասերում՝ ցանկալի տիպով կենդանիներ ստանալու և վերարտադրության նպատակով դրանք օգտագործելու առումով: Մասնավորապես, արհեստական սերմնավորման արդյունքում կարելի է ստանալ ինչպես պատվիրակված սեռի կենդանիներ, այնպես էլ կաթնային և կաթնամսային տավարաբուծության առավել կարևոր սելեկցիոն հատկանիշերով օժտված սերունդ:

19. Ներկայումս բուծվող տավարի տոհմային և արտադրատնտեսական արժեքի բարձրացման նպատակով ծրագրի շրջանակներում նախատեսվում է սուբսիդավորել կաթնամսային ուղղության շվից, սիմենթալ, կաթնային ուղղության հոլշտին, ինչպես նաև մսային ուղղության ցեղերի գենոֆոնդի օգտագործմամբ արհեստական սերմնավորման ծառայության ծախսերը։

20. Կովերի արհեստական սերմնավորումը կիրականացվի արտերկրից ներկրված բարձրարժեք սերմնահեղուկով, որը հնարավորություն կընձեռի արմատապես բարելավել մեր հանրապետությունում բուծվող տավարի տոհմային և մթերատու հատկանիշները: Ծրագիրը նախատեսված է 7 տարվա համար և ընդգրկում է 2018-2024 թվականները, որի ընթացքում արհեստական սերմնավորման գործընթացում կներգրավվեն 350 հազար գլուխ կովեր: Մեկնարկային տարում արհեստական սերմնավորման կենթարկվեն հանրապետության բոլոր մարզերից 20 հազար գլուխ կովեր, իսկ հաջորդող տարիներին համապատասխանաբար՝ 30; 40; 50; 60; 70 և 80 հազար գլուխ։

21. Արհեստական սերմնավորման ծավալների բաշխումը հանրապետության ողջ տարածքով կիրականացվի հիմք ընդունելով Հայաստանի Հանրապետության մարզերում հաշվառված կովերի գլխաքանակի համամասնությունը (նկար 1), իսկ յուրաքանչյուր տարվա համար նախատեսված արհեստական սերմնավորման ծավալները (բացառությամբ 2018 թվականի) կքվոտավորվեն ըստ տարվա առաջին և երկրորդ կիսամյակների՝ համապատասխանաբար 60 և 40 տոկոսներով։

Նկար 1. Կովերի գլխաքանակի տեղաբաշխվածությունն ըստ

Հայաստանի Հանրապետության մարզերի, %

22. Ծրագրի շրջանակներում արհեստական սերմնավորման ծառայություն կարող է մատուցել արհեստական սերմնավորողի որակավորում և սերմնավորման անհրաժեշտ պարագաներ ունեցող ցանկացած անձ (այսուհետ՝ սերմնավորող-տեխնիկ)։ Վերջինիս սերմնահեղուկ մատակարարելու գործընթացը կազմակերպելու նպատակով կկնքվեն համագործակցության հուշագրեր տվյալ ոլորտում գործունեություն իրականացնող կազմակերպությունների հետ (այսուհետ՝ կազմակերպություն)։

23. Ծրագրին մասնակցելու նպատակով ֆերմերը պետք է պատվիրակի արհեստական սերմնավորման ծառայություն (այսուհետ՝ ծառայություն)՝ սերմնավորող-տեխնիկին ներկայացնելով հայտ արհեստական սերմնավորման ենթակա կենդանիների գլխաքանակի և սերմնավորման ժամկետների վերաբերյալ։ Վերջինիս կողմից պատվերը հաստատվելուց հետո (սերմնավորող-տեխնիկի ծառայությունների քանակը սահմանափակ է) ֆերմերը սերմնահեղուկ ձեռքբերելու նպատակով պետք է կատարի վճարում՝ Հայաստանի Հանրապետության գյուղատնտեսության նախարարության «Անասնաբուժասանիտարիայի և բուսասանիտարիայի ծառայությունների կենտրոն» պետական ոչ առևտրային կազմակերպության (այսուհետ՝ ՊՈԱԿ) կողմից նախապես բացված արտաբյուջետային հաշվեհամարին (այսուհետ՝ Հաշվեհամար), իսկ վճարման անդորագրի բնօրինակը ներկայացնի ծառայություն մատուցողին (կրկնօրինակը պահի իր մոտ)։ Սերմնավորող-տեխնիկը համապատասխան ստացականի հիման վրա Կազմակերպությունից ձեռք է բերում անհրաժեշտ քանակի սերմնահեղուկ, որի մեջ նշվում է սերմնահեղուկի ծագումնաբանությունը, խմբաքանակը, հավաստագրի համարը, միավորի արժեքը, ձեռք բերողի և վաճառողի տվյալները։ Նշված գործառույթներն իրականացնելուց հետո սերմնավորող-տեխնիկը ՊՈԱԿ է ներկայացնում ֆերմերի կողմից տրամադրված վճարի անդորագիրը և ստացականը (նկար 2)։

Նկար 2. Արհեստական սերմնավորման ծրագրի իրականացման սխեմա

24. Կազմակերպությունն ամիսը երկու անգամ պետք է Նախարարություն ներկայացնի հաշվետվություն՝ տեխնիկ-սերմնավորողների, ստացականների համարների, բաց թողնված սերմնահեղուկի քանակի և գնի վերաբերյալ։ Նախարարությունում ստացված տեղեկատվության համադրումից հետո վերոգրյալ հաշվեհամարից Կազմակերպությանը կփոխանցվի տվյալ ժամանակահատվածում վաճառված սերմնահեղուկի գումարը, իսկ սերմնավորող-տեխնիկին կփոխհատուցվի Ծառայության մատուցման գումարը։

25. Ծրագրի իրականացման չորրորդ տարում շահառունները բացի սերմնահեղուկի գումարից Հաշվեհամարարին պետք է փոխանցեն նաև Ծառայության արժեքի 50%-ը, իսկ հաջորդիվ համապատասխանաբար 60; 70 և 80 տոկոսները։

26. Հաշվարկներում արհեստական սերմնավորման արդյունավետությունն ընդունվել է 75%, կովերի ծնելիությունը՝ 90%, իսկ անկումները՝ 3%, որի դեպքում ծրագրի ավարտին նախատեսվում է բարձր մթերատու ցեղերի գենոֆոնդի օգտագործմամբ ստանալ ընդհանուր առմամբ շուրջ 207.8 հազար գլուխ արտադրատնտեսական տեսանկյունից բարելավված սերունդ, այդ թվում՝ 103.9 հազարական գլուխ էգ և արու հորթեր։

27. Ծրագիրն ակնկալում է պետական աջակցություն, որի համար էլ նախատեսվում է կովերի սերմնավորման ծառայության ծախսերի փոխհատուցում՝ սուբսիդավորման եղանակով։ Այսպես, ծրագրի առաջին երեք տարիների ընթացքում սուբսիդավորման չափը կկազմի 100%, չորրորդ տարում՝ 50%, այնուհետև այն կնվազեցվի տարեկան 10%-ով և 2024 թվականին կկազմի 20%:

28. Կովերի արհեստական սերմնավորման աշխատանքները կիրականացնեն շուրջ 114 համայնքը սպասարկող անասնաբույժներ և սերմնավորող-տեխնիկի որակավորում ունեցող անձիք որոնց համար կկազմակերպվեն մասնագիտացված դասընթացներ: Կովերի արհեստական սերմնավորմանը զուգահեռ վերջիններս կիրականացնեն նաև սերմնավորված կովերի համարակալում և հաշվառում՝ գրանցելով այն տվյալները, որոնք անհրաժեշտ են ստացվող սերնդի հավաստի ծագումն ամրագրելու համար:

29. Ծրագրի շրջանակներում իրականացված կովերի արհեստական սերմնավորման աշխատանքների արդյունքում ստացված կենդանիների բարձր տոհմային և մթերատու հատկանիշները հուսալի նախադրյալներ կստեղծեն կովերի արհեստական սերմնավորման գործընթացը ծրագրի ավարտից հետո շարունակելու համար: Անասնատերերը շահագրգռված կլինեն իրենց տնօրինած կենդանիների արհեստական սերմնավորումը կազմակերպելու համար և կովերի արհեստական սերմնավորումը կհանդիսանա ծառայությունների մատուցման համընդհանուր գործառույթ:

V.II. Ծրագրի ֆինանսական բաղադրիչը

30. Ծրագրի ընդհանուր բյուջեն 2018-2024 թվականների համար կազմում է շուրջ 2.94 մլրդ դրամ։ Ֆինանսական միջոցների շուրջ 85.7%-ը կամ 2.52 մլրդ դրամը նախատեսված է կենդանիների սերմնավորման միջոցառումների անցկացման, իսկ 14.3%-ը կամ 420 մլն դրամը՝ սերմնավորված կենդանիների համարակալման (աղյուսակ 1):

31. Ընդհանուր առմամբ ծրագրի իրականացման համար պահանջվող սուբսիդավորման գումարը կազմում է շուրջ 1.478 մլրդ դրամ, որից՝ 756.0 մլն դրամ գումարն անհրաժեշտ է 2018-2020 թվականների (տեսակարար կշիռն ըստ տարիների համապատասխանաբար՝ 11.4; 17.1 և 22.7%), իսկ 722.4 մլն դրամը՝ 2021-2024 թվականների համար (տեսակարար կշիռն ըստ տարիների համապատասխանաբար՝ 14.2; 13.6; 11.9 և 9.1%)։ Ծրագրի իրականացման ժամանակացույցի չորրորդ և հետագա տարիների համար անհրաժեշտ սուբսիդավորման գումարի նշված աճը պայմանավորված է արհեստական սերմնավորման ծավալների պլանավորմամբ:

32. Ծրագրի շրջանակներում մեկ կովի սերմնավորման ամբողջական ծախսը հաշվարկված է 8400 դրամ (այդ թվում՝ 1 գլխի սերմնավորման ծախս՝ 7200 դրամ, 1 կովի համարակալում և հաշվառում՝ 1200 դրամ, ներառյալ ավելացված արժեքի հարկը)։ Ծրագրով հաշվարկված սերմնավորման ծառայության մատուցման ծախսը իր մեջ ներառում է նաև անհրաժեշտության դեպքում դրա կրկնակի իրականացումը։